《登中山寺中元洞》
清代·李中简

山程不当游，佳处聊目送。晚憩屏山根，长啸得崖洞。

虚涧跨平屏，层岚耸高栋。嵚岑款石闺，䆗窱转云巷。

石髓流成坳，钟乳洞初冻。荒碑苔藓埋，古佛香花奉。

前荣有平台，远目豁一纵。四山皆回抱，一水可俯控。

人烟与飞鸟，远色咸自羾。天风吹危石，岌嶪皆飞动。

兹山蕴灵异，非仅耳目弄。犹嫌近市廛，未与幽人共。

石屏吐新月，夜景萦清梦。题诗付山僧，勿使俗客诵。

作者简介：清直隶任丘人，字廉衣，号子静，一号文园。乾隆十三年进士，授编修。官侍讲学士，提督山东学政。工诗文，在翰林与朱筠兄弟及纪昀齐名。有《嘉树轩诗集》、《赋颂》、《杂体文》等。